ปูพรมลุยตรวจโบรก
พุ่งเป้าซื้อขายหุ้นเก็งกำไรสูงนักลงทุนตื่นทิ้งIECดิ่งฟลอร์
23 ม.ค. 2556

พุ่งเป้าซื้อขายหุ้นเก็งกำไรสูงนักลงทุนตื่นทิ้งIECดิ่งฟลอร์
ตลาดหลักทรัพย์สุ่มตรวจโบรกเกอร์ที่มีวอลุมซื้อขายหุ้นเก็งกำไรสูง ทำนักลงทุนตื่นตกใจทิ้งหุ้นร่วงระเนระนาด “IEC” ดิ่งฟลอร์ 
บรรยากาศการเก็งกำไรในหุ้นขนาดเล็กต่ำบาทวันที่ 22 ม.ค.ที่ผ่านมา ช่วงเช้าหุ้นหลายตัวเปิดสูงกว่าราคาปิดครั้งก่อน แต่หลังจากซื้อขายได้ครึ่งชั่วโมง เริ่มมีแรงขายหุ้นต่ำบาทออกมา นำโดย บริษัท อินเตอร์แนชั่นเนิล เอ็นจีเนียริ่ง (IEC) ถูกขายราคาร่วงติดพื้น (ฟลอร์) ปิด 0.07 บาท บริษัท แนเชอร์รัล พาร์ค (NPARK) ที่ลงไปเกือบฟลอร์ บริษัท ลิฟวิ่งแลนด์ฯ (LL) ร่วง 0.07 บาท แต่ไม่มีผลกระทบต่อตลาดโดยรวม 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า ในสัปดาห์นี้ ตลาดหลักทรัพย์ได้ส่งเจ้าหน้าที่เข้าไปสุ่มตรวจโบรกเกอร์บางแห่ง โดยพิจารณาจากความเสี่ยง เพื่อต้องการให้ปฏิบัติกับลูกค้าตามหลักเกณฑ์การวางเงินสดก่อนสั่งซื้อหุ้น (แคชบาลานซ์) 
“ตลาดหลักทรัพย์ไม่ได้ห้ามการเก็งกำไร แต่ทุกคนจะต้องเล่นภายใต้กติกาเดียวกัน และการเข้าตรวจสอบการซื้อขายหุ้นที่ติดแคชบาลานซ์ เพื่อต้องการป้องกันความเสี่ยงให้กับลูกค้าและระบบ เพราะหากผิดพลาดไปก็จะได้รับความเดือดร้อนน้อยหน่อยเนื่องจากใช้เงินของตัวเองที่มีอยู่ทั้งหมด” นายจรัมพร กล่าว
แหล่งข่าวจากผู้บริหารโบรกเกอร์ เปิดเผยว่า ตลาดหลักทรัพย์ ได้ส่งเจ้าหน้าที่เข้าตรวจสอบโบรกเกอร์ที่มีมูลค่าซื้อขายหุ้นเก็งกำไรสูงๆ โดยเข้าตรวจสอบตั้งแต่วันที่ 22 ม.ค.ที่ผ่านมา 
การเข้าตรวจของตลาดจะพุ่งเป้าไปที่นโยบายการให้นักลงทุนซื้อขายหุ้นที่เข้าเกณฑ์แคชบาลานซ์ โบรกเกอร์ปฏิบัติเคร่งครัดหรือไม่ หย่อนยานให้ซื้อก่อนแล้ววางเงินหรือไม่ ซึ่งเท่าที่ตรวจโบรกเกอร์ใหญ่ ก็ไม่พบอะไรผิดปกติ ทุกอย่างเป็นไปตามเกณฑ์ปฏิบัติของตลาด 
“หลังจากที่ตลาดหลักทรัพย์ ออกหนังสือเวียน ให้เข้มงวดกับหุ้นที่มีอัตราส่วนราคาต่ำกำไร (P/E) เกิน 40 เท่าแล้ว ก็ไม่ได้ออกหนังสืออะไรเพิ่มอีก นอกจากเข้าตรวจสอบโบรกเกอร์หลายแห่งที่มีการเก็งกำไรสูง แต่ก็ไม่เจออะไรในกอไผ่ เราไม่อนุญาตให้ซื้อหุ้นในบัญชีเงินสด ถ้าติดแคชบาลานซ์ ก็ต้องให้ซื้อบัญชีแคชบาลานซ์” “แหล่งข่าวเปิดเผย
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต.ให้ตลาดหลักทรัพย์ติดตามการซื้อขายหุ้นอย่างใกล้ชิด และให้นักลงทุนใช้ความรอบคอบ ระมัดระวังการเก็งกำไร โดยศึกษาพื้นฐานของหุ้นให้ดี 
“การเก็งกำไรสูงเป็นเรื่องปกติ ถ้าเศรษฐกิจไทยดี บริษัททำกำไรดี การลงทุนภาครัฐและเอกชนดี เงินทุนจะเคลื่อนย้ายเข้ามา” นายวรพล กล่าว